Ouers hoopvol oor appèl vir vrou in Thaise tronkAshley Oosthuizen (Foto: Facebook) Ashley Oosthuizen (22) se ouers en regsverteenwoordiger glo onwrikbaar in haar onskuld en hoop om haar binnekort uit ŉ Thaise tronk, waar sy lewenslank vir internasionale dwelmhandel opgesluit is, te bevry. Oosthuizen se regsverteenwoordiger het in November verlede jaar ’n appèlaansoek in die hof gebring wat moontlik eers oor 18 maande aangehoor sal word. Oosthuizen is op 8 Oktober 2020 op dwelmverwante aanklagte in hegtenis geneem nadat sy vir die ontvangs van ’n pakkie wat by haar werksplek afgelewer is, geteken het. Die pakkie was nie aan Oosthuizen geadresseer nie, maar aan die voormalige eienaar van die Hot in the Biscuit-restaurant in Koh Samui waar sy ŉ bestuurder was. Die regsverteenwoordiger sê hoewel sy Oosthuizen nie valse hoop wil gee nie, is sy positief dat die appèlaansoek sal slaag. “Weens Covid-19-beperkings en die proses in Thailand kan die appèl enigiets tot 18 maande neem. Ek is baie positief oor die appèl en vertrou dat geregtigheid sal seëvier sodat Ashley vrygespreek kan word van ’n misdaad wat sy nie gepleeg het nie.” Die regsverteenwoordiger sê sy sit met hope bewyse wat Oosthuizen se onskuld bewys, maar dat dit nie in dié stadium openbaar gemaak kan word nie. Haar ouers is ook rasend van bekommernis nadat sy van die Koh Samui-gevangenis na die Nakhon Si Thammarat Sentraal-gevangenis in die suide van Thailand verskuif is. Al inligting wat die Suid-Afrikaanse ambassade glo aan die gesin deurgegee het, is dat sy op 29 Desember verlede jaar na dié tronk oorgeplaas is en ook drie weke in kwarantyn moes deurbring. Meer as 7 000 jeugdige oortreders word glo in dié gevangenis aangehou en kommunikasie met gevangenes is uiters beperk en onderwerp aan ŉ goedkeuringsproses. Luidens die inligting wat deur die ambassade deurgegee is, mag Oosthuizen in dié tronk slegs een keer per maand ŉ tien minute lange video-oproep ontvang. ŉ Maksimum van drie familielede word in die video-oproep toegelaat. Haar ouers het in Desember laas met haar kontak gehad. Haar pa, André, sê hulle is boonop bekommerd oor die uitlatings wat Triss Nepps (Tristan Nettles), Oosthuizen se destydse kêrel, op sosiale media maak aangesien hulle glo dit Oosthuizen se lewe in groter gevaar kan stel. Nepps het na bewering selfs ŉ webblad begin waarop hy bekentenisse en oënskynlike bewyse publiseer wat hóm, eerder as vir Oosthuizen, met die dwelms verbind. Hoewel ŉ Go Fund Me-geldinsamelingsfonds glo ook deur Nepps gestig is, sê André dat hy geensins daarby betrokke is nie. Dié fonds is intussen gesluit. “Sy is baie sterk, en ons sal bly veg om haar onskuld te bewys. Sy is die pragtigste kind. Daar moet egter dringend druk op die Suid-Afrikaanse ambassade geplaas word om Ashley by te staan. Hulle bel haar nie eens om net hoor of sy oukei is nie. Sy is stoksielalleen daar en is eintlik maar nog ŉ kind,” het Oosthuizen se regsverteenwoordiger gesê. Die departement van internasionale betrekking en samewerking (Dirco) het Donderdag aan Maroela Media gesê hulle is bewus van Oosthuizen se inhegtenisneming in Thailand en dat die departement en ambassade “standaard bystand” aan die familie verleen. Volgens die departement is hy nie in ŉ posisie om by enige regsprosesse in ŉ ander land in te meng of in te gryp nie.